নিজস্ব প্রতিবেদক: ডিসেম্বরে জাতীয় নির্বাচন হলেও শিক্ষার্থীদের কাছে বই সময়মতই পৌঁছবে বলে জানিয়েছেন শিক্ষামন্ত্রী নুরুল ইসলাম নাহিদ। মঙ্গলবার সন্ধ্যায়, জেলা প্রশাসকদের সঙ্গে বৈঠক শেষে সাংবাদিকদের একথা জানান তিনি। বলেন, সরকারে যেই আসুক, ১ জানুয়ারি বই পাবে শিক্ষার্থীরা। এরইমধ্যে বই ছাপানোর কাজও শুরু হয়েছে। নির্বাচন পরবর্তি পরিস্থিতি যাই হোকনা কেন, শিক্ষার্থীদের কাছে সময়মত বই পৌঁছাতে জেলা প্রশাসকদের নির্দেশ দেয়া হয়েছে। এজন্য চারদিন আগে থেকেই সারাদেশে বই পাঠানো শুরু হবে বলেও জানান মন্ত্রী। এসময় বিভিন্ন জেলার স্কুলগুলোতে শিক্ষক স্বল্পতা নিয়ে মন্ত্রী বলেন, পর্যাপ্ত সংখ্যক শিক্ষক নিয়োগের বিষয়েও কাজ করছে সরকার।